Forslag til RÅDETS BESLUTNING om oprettelse af et sikkert, webbaseret informations- og koordineringsnet for medlemsstaternes indvandringsmyndigheder

(forelagt af Kommissionen)

BEGRUNDELSE

1. INDLEDNING

Ved en rådsresolution af maj 1999 blev der oprettet et system for tidlig varsling til brug ved videreformidling af oplysninger om ulovlig indvandring og slusernetværker. Formålet var at skabe standardiserede og permanente rammer for medlemsstaternes øjeblikkelige rapportering af episoder eller nye tendenser inden for ulovlig indvandring.

Dette system har imidlertid aldrig helt opfyldt medlemsstaternes forventninger, hovedsagelig fordi det ikke er blevet anvendt, som det var hensigten, eller fordi det ikke er blevet anvendt ensartet af alle deltagende lande (medlemsstater, ansøgerlande og associerede lande), og fordi den tekniske infrastruktur var beskeden. Som følge af Kommissionens forslag i meddelelsen af 15. november 2001 om en fælles politik mod ulovlig indvandring (KOM(2001) 672) giver Rådets samlede plan for bekæmpelse af ulovlig indvandring og menneskehandel i EU, der blev vedtaget den 28. februar 2002 (EFT C 142 af 14. juni 2002, s. 23) mandat til yderligere at udvikle systemet for tidlig varsel som et webbaseret, sikret intranetsted.

Der er behov for et overordnet, moderne og sikkert websted med alle relevante oplysninger til indvandringsmyndigheder, der er involveret i bekæmpelse af ulovlig indvandring. Kommissionen har derfor etableret et websted med titlen "Information and Co-ordination Network", der er en teknisk baseret, såkaldt "interessegruppe" på Kommissionens eksisterende CIRCA-system (Communication and Information Resource Centre Administrator), til udveksling af oplysninger mellem medlemsstaterne og institutionerne til alle slags formål. Det er et webbaseret miljø, der sikrer en række onlinetjenester med et fælles virtuelt arbejdsområde for lukkede brugergrupper.

Netværkets første komponent og udgangspunkt er systemet for tidlig varsling. Et således øget operationelt samarbejde mellem medlemsstaternes indvandringsmyndigheder bør imidlertid ikke begrænses til udveksling af oplysninger om nogle episoder, der kræver tidlig varsling. Mulighederne i forbindelse med moderne kommunikationsteknologi bør anvendes til i væsentlig grad at forbedre de eksisterende kanaler for udveksling af oplysninger, f.eks. ved at tilvejebringe strategiske, taktiske og operationelle oplysninger, ajourførte kontaktlister, ad hoc-dokumentation og -rapporter om emnet, som deltagerne kan deles om. Følgelig bør der fra starten være visse supplerende elementer, mens andre kan tilføjes på et senere tidspunkt.

Netværket er som en videreudvikling af systemet for tidlig varsling hovedsagelig udformet således, at udvekslingen af strategiske og taktiske oplysninger om ulovlige migrationsstrømme og -tendenser lettes. På nuværende tidspunkt er det ikke hensigten at udveksle persondata vedrørende kriminelle net, der er involveret i menneskesmugling eller -handel.

2. MÅLSÆTNING

Formålet med denne beslutning er at oprette et sikkert, webbaseret informations- og koordineringsnet for medlemsstaternes indvandringsmyndigheder. I beslutningen fastsættes de grundlæggende betingelser for nettet.

I medfør af beslutningen indføres der desuden en mekanisme for forvaltning af systemet under Kommissionens tjenestegrene. Kommissionen vil blive bistået af et rådgivende udvalg i forbindelse med udviklingen og driften af systemet.

3. RETSGRUNDLAG OG SUBSIDIARITETSPRINCIPPET

Retsgrundlaget for denne beslutning er EF-traktatens artikel 66, hvis umiddelbare mål er at støtte den gradvise etablering af et område med frihed, sikkerhed og retfærdighed gennem bekæmpelse af ulovlig indvandring og ulovligt ophold samt en styrkelse af det administrative samarbejde mellem de relevante myndigheder i hver medlemsstat, Europol og Kommissionen.

EF-traktatens afsnit IV finder ikke anvendelse på Det Forenede Kongerige og Irland, medmindre disse to lande træffer anden beslutning i overensstemmelse med protokollen om Det Forenede Kongeriges og Irlands stilling, der er knyttet som bilag til traktaterne.

Nedenstående forslag er en slags hybrid, idet det også udgør en udvikling af Schengen-reglerne som omhandlet i artikel 1 i aftalen mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengen-reglerne [1].

[1] EFT L 176 af 10.7.1999, s. 36.

I overensstemmelse med subsidiaritetsprincippet kan målet med den påtænkte foranstaltning, nemlig en sikker og hurtig udveksling af oplysninger mellem medlemsstaterne om migrationsstrømme og -tendenser, ikke i tilstrækkelig grad nås af medlemsstaterne og kan således på grund af foranstaltningens virkninger bedre nås på fællesskabsplan. Det er kun muligt på fællesskabsplan at etablere et samarbejde mellem medlemsstaternes indvandringsmyndigheder ved hjælp af udveksling af oplysninger i reel tid via et sikkert websted. Merværdien består i at deles om oplysninger, der på nuværende tidspunkt hovedsagelig kun er til rådighed på nationalt plan, eller som udveksles mellem medlemsstaterne via uformelle eller temmelig gammeldags informationskanaler. At etablere et sikkert websted er en nødvendig og hensigtsmæssig metode til at forbedre udvekslingen af oplysninger. Denne beslutning går ikke ud over, hvad der er nødvendigt for at nå dette mål.

4. BEMÆRKNINGER TIL ARTIKLERNE

Artikel 1

I artikel 1 defineres formålet med beslutningen.

Artikel 2

I denne artikel fastsættes det, at Kommissionen er ansvarlig for udviklingen og forvaltningen af netværket. Artiklen indeholder desuden en liste over elementer til brug ved udveksling af oplysninger.

Den tekniske platform for netværket er på nuværende tidspunkt Kommissionens CIRCA-system (Communication and Information Resource Centre Administrator - http://www.forum.europa.eu.int/ ) inden for rammerne af det transeuropæiske telematiknet for administrationer (IDA), jf. artikel 4 i Rådets afgørelse 1999/1720/EF. CIRCA giver ikke blot et ideelt arbejdsmiljø, men har også en række andre fordele, f.eks. at det er umiddelbart tilgængeligt, at adgangen hertil er begrænset til registrerede brugere, og at der er selektiv adgang inden for systemet. Det garanterer også, at der som følge af den høje grad af kryptering sker en sikker, fælles udnyttelse af ressourcer og dokumenter.

CIRCA-platformen omfatter også standardforvaltningstjenester, der er meget nyttige for netværket. Foruden biblioteksdelen med de førnævnte elementer for specifik udveksling af oplysninger findes der en fælles e-mail-funktion og mulighed for at afholde møder elektronisk. I informationsdelen er det muligt at dele links til andre webbaserede informationskilder med andre. Via en deltageroversigt kan medlemmerne udveksle nærmere kontaktoplysninger. I nyhedsgruppedelen kan medlemmerne tilrettelægge online-drøftelser af forskellige emner og stille spørgsmål til de andre deltagere.

Artikel 3

I denne artikel beskrives Kommissionens opgaver.

I henhold til litra a) skal Kommissionen fastsætte betingelserne og procedurerne for at give fuld eller selektiv adgang til netværket.

I henhold til litra b) skal Kommissionen træffe alle nødvendige beslutninger vedrørende forvaltningen og opbygningen af netværket, herunder bestemmelserne eller retningslinjerne for driften af systemet (fortrolighed, overførsel, lagring, arkivering eller sletning af oplysninger). Kommissionen kan også udforme eller ændre stardardskemaer, f.eks. de eksisterende skemaer for systemet for tidlig varsling.

Artikel 4

I henhold til artikel 4, stk. 1, skal medlemsstaterne stille den nødvendige tekniske infrastruktur til rådighed for de relevante myndigheder.

I henhold til artikel 4, stk. 2, skal medlemsstaterne udpege nationale kontaktpunkter.

Artikel 5

I denne artikel tydeliggøres den individuelle ophavsret til og ansvaret for de fremlagte oplysninger. Det fastsættes, at de udvekslede oplysninger er fortrolige, og at medlemsstaterne skal sikre, at ingen uautoriserede personer får adgang til systemet.

Artikel 6

I medfør af artikel 6 indføres en komitologiprocedure til brug i forbindelse med forvaltningen af netværket, jf. artikel 3 og 7 i afgørelse 1999/468/EF. Et rådgivende udvalg vil bistå Kommissionen med at fastsætte alle nødvendige regler og foranstaltninger for at sikre gennemførelsen af denne beslutning.

Artikel 7

I denne artikel fastsættes det, hvordan og hvornår denne beslutning træder i kraft.

Artikel 8

I denne artikel fastsættes det, hvem beslutningen er rettet til.

5.Finansieringsoversigt

2003/0284 (CNS)

Forslag til RÅDETS BESLUTNING om oprettelse af et sikkert, webbaseret informations- og koordineringsnet for medlemsstaternes indvandringsmyndigheder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 66,

under henvisning til forslag fra Kommissionen [2],

[2] EFT C [...] af [...], s. [...].

under henvisning til udtalelse fra Europa-Parlamentet [3], og

[3] EFT C [...] af [...], s. [...].

ud fra følgende betragtninger:

(1) I Rådets samlede plan for bekæmpelse af ulovlig indvandring og menneskehandel i EU af 28. februar 2002, der er baseret på meddelelse fra Kommissionen af 15. november 2001 til Europa-Parlamentet og Rådet om en fælles politik mod ulovlig indvandring [4], blev det foreslået, at der udvikles et webbaseret, sikkert intranetsted.

[4] KOM(2001) 672.

(2) Det er hensigtsmæssigt, at et sådant webbaseret intranetsted anvendes til at skabe en sikker og hurtig udveksling af oplysninger mellem medlemsstaterne om ulovlige migrationsstrømme og -tendenser. Det er hensigtsmæssigt, at det er Kommissionen, der får til opgave at udvikle og forvalte netværket.

(3) I overensstemmelse med de fastsatte betingelser, procedurer og sikkerhedsforanstaltninger bør kun autoriserede brugere have adgang til det webbaserede intranetsted.

(4) Da målene for den foreslåede foranstaltning, nemlig sikker og hurtig udveksling af oplysninger mellem medlemsstaterne, ikke i tilstrækkelig grad kan nås af medlemsstaterne og derfor på grund af foranstaltningens virkninger bedre kan nås på fællesskabsplan, kan Fællesskabet vedtage foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. førnævnte artikel, går denne beslutning ikke ud over, hvad der er nødvendigt for at nå dette mål.

(5) I denne beslutning overholdes de grundlæggende rettigheder og de principper, som bl.a. Den Europæiske Unions charter om grundlæggende rettigheder anerkender som fællesskabsrettens almindelige principper.

(6) Der skal i forbindelse med det webbaserede intranetsted tages hensyn til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger [5].

[5] EFT L 281 af 23.11.1995, s. 31.

(7) De foranstaltninger, der er nødvendige for at gennemføre denne beslutning, skal vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

(8) I henhold til artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, og den er derfor ikke bindende for og finder ikke anvendelse i Danmark. Da formålet med denne beslutning i overensstemmelse med artikel 5 i ovennævnte protokol er at udbygge Schengen-reglerne efter bestemmelserne i afsnit IV i traktaten om oprettelse af Det Europæiske Fællesskab, træffer Danmark inden seks måneder efter, at Rådet har vedtaget denne beslutning, afgørelse om, hvorvidt det vil anvende denne beslutning.

9) For så vidt angår Republikken Island og Kongeriget Norge udgør denne beslutning en udbygning af Schengen-reglerne ifølge den aftale, som Rådet for Den Europæiske Union indgik med disse to lande den 18. maj 1999. Ifølge de procedurer, der er fastsat i aftalen, gælder de rettigheder og forpligtelser, der følger af denne beslutning, også for disse to lande og for forbindelserne mellem disse to lande og de medlemsstater i Det Europæiske Fællesskab, som denne beslutning er rettet til -

VEDTAGET FØLGENDE BESLUTNING:

Artikel 1

I medfør af denne beslutning skal der oprettes et sikkert, webbaseret informations- og koordinationsnet til udveksling af oplysninger om illegal migration, ulovlig indrejse og indvandring samt tilbagesendelse af personer med ulovligt ophold.

Artikel 2

1. Kommissionen er ansvarlig for udviklingen og forvaltningen af netværket, herunder dets struktur og indhold samt elementer vedrørende udvekslingen af oplysninger.

2. Udvekslingen af oplysninger skal mindst vedrøre følgende emner:

(a) Systemet for tidlig varsling vedrørende ulovlig indvandring og slusernetværker

(b) Nettet af forbindelsespersoner på indvandringsområdet

(c) Visa, grænse- og rejsedokumenter i forbindelse med ulovlig indvandring

(d) Spørgsmål vedrørende tilbagesendelse af personer.

3. Netværket omfatter administrative redskaber, såsom en oversigt over deltagende enheder eller embedsmænd samt e-mail-faciliteter, nyhedsgrupper og mødefunktionaliteter.

4. Kommissionen anvender den eksisterende tekniske platform inden for fællesskabsrammerne for det transeuropæiske telematiknet for administrationer.

Artikel 3

I overensstemmelse med proceduren i artikel 6, stk. 2:

(a) fastsætter Kommissionen betingelserne og procedurerne for at give fuld eller selektiv adgang til netværket

(b) fastsætter Kommissionen regler og retningslinjer for anvendelsen af systemet, herunder reglerne vedrørende fortrolighed, overførsel, opbevaring, arkivering og sletning af oplysninger og vedrørende standardiserede skemaer.

Artikel 4

1. Medlemsstaterne giver adgang til netværket i overensstemmelse med de foranstaltninger, Kommissionen har vedtaget i henhold til artikel 3.

2. Medlemsstaterne udpeger nationale kontaktpunkter og informerer Kommissionen herom.

Artikel 5

1. Oploading af data på netværket påvirker ikke ophavsretten til de pågældende oplysninger. De autoriserede brugere er alene ansvarlige for de oplysninger, de fremlægger, og skal derfor sikre, at indholdet af disse fuldt ud er i overensstemmelse med gældende fællesskabsret og national ret.

2. Medmindre de fremlagte oplysninger er anført som værende offentlige, kan de udelukkende anvendes af netværkets autoriserede brugere og må ikke gives til tredjemand uden forudgående tilladelse hertil af ejeren af oplysningerne.

3. Medlemsstaterne træffer de nødvendige sikkerhedsforanstaltninger for at:

(a) forhindre uautoriserede personer i at få adgang til netværket

(b) sikre, at autoriserede personer ved brug af netværket kun har adgang til de data, der ligger inden for deres kompetence

(c) forhindre, at oplysninger i netværket bliver læst, kopieret, ændret eller slettet af uautoriserede personer.

4. Uden at det berører bestemmelserne i stk. 3, vedtager Kommissionen yderligere sikkerhedsforanstaltninger i overensstemmelse med proceduren i artikel 6, stk. 2.

Artikel 6

1. Kommissionen bistås i henhold til Rådets beslutning 2002/463/EF [6] af det nuværende "ARGO-udvalg".

[6] EFT L 161 af 19.6.2002, s. 11.

2. Når der henvises til dette stykke, finder artikel 3 og 7 i afgørelse 1999/468/EF anvendelse.

Artikel 7

Denne beslutning træder i kraft på tyvendedagen efter offentliggørelsen i Den Europæiske Unions Tidende.

Artikel 8

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand

FINANSIERINGSOVERSIGT

Politikområde: Retlige og Indre Anliggender

Aktivitet(er): 18 03 Indvandring, asyl, visa ... (ABM)

Titel: Forslag til Rådets beslutning om oprettelse af et sikkert, webbaseret informations- og koordineringsnet for medlemsstaternes indvandringsmyndigheder

1. BUDGETPOST(ER) + BENÆVNELSE(R)

2. SAMLEDE TAL

2.1. Samlet rammebevilling (del B): ... mio. EUR til forpligtelser

2.2. Gennemførelsesperiode:

I det foreslåede instrument anføres hverken foranstaltningens varighed eller tidspunktet for dens eventuelle revision.

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

X Forslaget er foreneligt med den gældende finansielle programmering

Forslaget kræver omprogrammering af de relevante poster i de finansielle overslag.

Omprogrammeringen kan betyde, at bestemmelserne i den interinstitutionelle aftale må tages i brug.

2.5. Virkninger for budgettets indtægtsside [7]

[7] Nærmere oplysninger findes i de særskilte forklarende bemærkninger.

Forslaget har ingen virkninger for budgettets indtægtsside.

3. BUDGETSPECIFIKATIONER

>TABELPOSITION>

4. RETSGRUNDLAG

Artikel 66 EF-traktaten.

5. BESKRIVELSE OG BEGRUNDELSE

5.1. Behov for EU-foranstaltninger [8]

[8] Nærmere oplysninger findes i de særskilte forklarende bemærkninger.

5.1.1. Mål

Målet er at oprette et samlet, moderne og sikkert websted med alle relevante oplysninger til indvandringsmyndigheder, der er involveret i bekæmpelse af ulovlig indvandring.

5.1.2. Dispositioner, der er truffet på grundlag af forhåndsevalueringen

Kommissionen foreslår at oprette netværket ved at anvende Kommissionens eksisterende tekniske platform "CIRCA" (Communication and Information Resource Centre Administrator). Det er et webbaseret miljø, der sikrer en række onlinetjenester med et fælles virtuelt arbejdsområde for lukkede brugergrupper. Det anvendes med succes i udvalg og ekspertgrupper, når de f.eks. skal etablere et net af nationale kontaktpersoner og udveksle de oplysninger, der er nødvendige for at oprette EURODAC-systemet. Det anvendes også i forbindelse med SIS II-udvalget og EURASIL.

5.1.3. Dispositioner, der er truffet på grundlag af den efterfølgende evaluering

Kommissionen vil med jævne mellemrum og i overensstemmelse med den teknologiske udvikling og de operationelle behov overveje muligheden for at indføre nye elementer vedrørende udveksling af oplysninger ud over dem, der er indeholdt i forslaget.

5.2. Indsatsområder og nærmere bestemmelser for støtten

Formålet med dette forslag er at oprette et sikkert, webbaseret informations- og koordineringsnet for medlemsstaternes indvandringsmyndigheder. Det er nødvendigt at anvende informationsteknologi for at udveksle oplysninger og sikre et effektivt samarbejde mellem medlemsstaterne vedrørende ulovlig indvandring. I lyset af fleksibiliteten ved webbaserede applikationer kan dette net støtte en lang række brugere i forbindelse med udveksling af oplysninger om ulovlig indvandring, falske dokumenter, tilbagesendelse, forbindelsespersoner for indvandringsspørgsmål osv.

Netværket er på nuværende tidspunkt baseret på en fælles teknisk platform (CIRCA), der udgør en af de generiske tjenester, der finansieres via IDA-programmet.

5.3. Gennemførelsesmetoder

Netværkets indhold vil blive forvaltet af Kommissionens almindelige personale på grundlag af oplysningerne fra de forskellige brugere (nationale eller internationale organer).

6. FINANSIELLE VIRKNINGER

6.1. Samlede finansielle virkninger for budgettets del B - (hele programperioden)

6.1.1. Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.2. Beregning af udgifter til de enkelte foranstaltninger i del B (for hele programmeringsperioden) [9]

[9] Nærmere oplysninger findes i de særskilte forklarende bemærkninger.

Forpligtelsesbevillinger i mio. EUR (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

1 Det specificeres, hvilken udvalgstype der er tale om, og hvilken gruppe det tilhører.

>TABELPOSITION>

8. OPFØLGNING OG EVALUERING AF FORANSTALTNINGEN

8.1. Resultatopfølgning

Kommissionen fastsætter regler og retningslinjer for anvendelsen af systemet, herunder reglerne vedrørende fortrolighed, overførsel, opbevaring, arkivering og sletning af oplysninger og vedrørende standardiserede skemaer.

Den fælles tekniske platform (CIRCA) vil blive revideret inden for rammerne af revideringen af IDA-programmet.

8.2. Hvordan og hvor ofte skal der evalueres?

Kommissionen vil med jævne mellemrum og i overensstemmelse med den teknologiske udvikling og de operationelle behov overveje, hvilke nye elementer vedrørende udveksling af oplysninger ud over de elementer, der er indeholdt i artikel 2, der skal medtages. Kommissionen vil permanent holde øje med, hvorledes medlemmerne af interessegruppen anvender netværket.

9. FORHOLDSREGLER MOD SVIG

De generelle forholdsregler mod svig finder anvendelse.